title: Komisijas Īstenošanas regula (ES) 2018/183 (2018. gada 7. februāris) par to, ka tiek liegta atļauja formaldehīdu izmantot par dzīvnieku barības piedevu, kas ietilpst konservantu un higiēnas stāvokļa uzlabotāju funkcionālajās grupās (Dokuments attiecas uz EEZ. )

text:
               8.2.2018

               LV

               Eiropas Savienības Oficiālais Vēstnesis

               L 34/6

         KOMISIJAS ĪSTENOŠANAS REGULA (ES) 2018/183
   (2018. gada 7. februāris)
   par to, ka tiek liegta atļauja formaldehīdu izmantot par dzīvnieku barības piedevu, kas ietilpst konservantu un higiēnas stāvokļa uzlabotāju funkcionālajās grupās
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2003. gada 22. septembra Regulu (EK) Nr. 1831/2003 par dzīvnieku ēdināšanā lietotām piedevām (1) un jo īpaši tās 9. panta 2. punktu,
   tā kā:

               (1)

               Regulā (EK) Nr. 1831/2003 noteikts, ka piedevu lietošanai dzīvnieku ēdināšanā vajadzīga atļauja, kā arī izklāstīts tās piešķiršanas vai liegšanas pamatojums un kārtība. Minētās regulas 10. pantā paredzēts, ka piedevas, kuru lietošana atļauta saskaņā ar Padomes Direktīvu 70/524/EEK (2), jāizvērtē atkārtoti.

               (2)

               Saskaņā ar Direktīvu 70/524/EEK formaldehīds ar Komisijas Direktīvu 83/466/EEK (3) tika atļauts uz nenoteiktu laiku kā lopbarības piedeva jeb dzīvnieku barības piedeva, kas pieder pie konservantiem, kuri lietojami līdz sešus mēnešus vecām cūkām paredzētā vājpienā. Pēc tam minētā piedeva saskaņā ar Regulas (EK) Nr. 1831/2003 10. panta 1. punktu kā esošs lopbarības līdzeklis tika ierakstīta Lopbarības piedevu reģistrā.

               (3)

               Formaldehīds (EK Nr. 200-001-8, CAS Nr. 50-00-0) tika iekļauts ar Komisijas Regulu (EK) Nr. 1451/2007 (4) izveidotajā novērtējamo aktīvo vielu sarakstā to iespējamai iekļaušanai Eiropas Parlamenta un Padomes Direktīvas 98/8/EK (5) I, IA vai IB pielikumā. Tomēr Eiropas Parlamenta un Padomes Regula (ES) Nr. 528/2012 (6), ar ko tika aizstāta Direktīva 98/8/EK, neaptver līdzekļus, ko lieto par kaitīgo organismu apkarotājiem barības konservēšanai, it sevišķi nolūkā mazināt barības kontamināciju ar Salmonella, ņemot vērā, ka šādi līdzekļi ir Regulas (EK) Nr. 1831/2003 darbības jomā. Kopš 2015. gada 1. jūlija saskaņā ar Komisijas Lēmumu 2013/204/ES (7) tirgū nav laižami formaldehīdu saturoši biocīdi lietošanai par dzīvnieku barības konservantiem. Minētais datums tika noteikts ar mērķi dot vajadzīgo laiku pārejai no biocīdu regulējuma uz dzīvnieku barības piedevu regulējumu saskaņā ar Regulu (EK) Nr. 1831/2003.

               (4)

               Saskaņā ar Regulas (EK) Nr. 1831/2003 7. pantu tika iesniegti divi pieteikumi uz atļauju formaldehīda preparātu lietot par barības piedevu visu sugu dzīvniekiem, pieprasot to klasificēt kategorijā “tehnoloģiskās piedevas” un funkcionālajā grupā “konservanti”. Abi pieteikumi ietver šā līdzekļa kā esoša lopbarības līdzekļa lietojumu līdz sešus mēnešus vecām cūkām paredzētā vājpienā saskaņā ar Regulas (EK) Nr. 1831/2003 10. panta 2. punktu. Minētajiem pieteikumiem bija pievienotas Regulas (EK) Nr. 1831/2003 7. panta 3. punktā prasītās ziņas un dokumenti.

               (5)

               Turklāt saskaņā ar Regulas (EK) Nr. 1831/2003 7. pantu tika iesniegts arī pieteikums uz atļauju formaldehīda preparātu lietot par dzīvnieku barības piedevu cūkām un mājputniem, pieprasot to klasificēt piedevu kategorijā “tehnoloģiskās piedevas” un funkcionālajā grupā “higiēnas stāvokļa uzlabotāji”. Minētajam pieteikumam bija pievienotas Regulas (EK) Nr. 1831/2003 7. panta 3. punktā prasītās ziņas un dokumenti.

               (6)

               Eiropas Pārtikas nekaitīguma iestāde (“Iestāde”) 2014. gada 28. janvāra (8) un 2014. gada 1. jūlija (9) atzinumā secināja, ka attiecībā uz mērķsugām formaldehīda preparāts noteiktos koncentrācijas līmeņos būtu drošs gaļas cāļiem, dējējvistām, Japānas paipalām un (atšķirtiem) sivēniem, bet ka nav iespējams noteikt koncentrācijas līmeni, kurā tas būtu drošs visu sugu un kategoriju dzīvniekiem, arī visiem mājputniem un cūkām. Turklāt no pieejamajiem pētījumiem nav iespējams noskaidrot, kāds formaldehīda koncentrācijas līmenis būtu drošs visu mērķsugu dzīvnieku reprodukcijai. Iestāde secināja arī, ka formaldehīda preparāts kā konservants un kā higiēnas stāvokļa uzlabotājs varētu iedarbīgi mazināt mikroorganismu vairošanos ar Salmonella kontaminētā barībā. Šajos trijos atzinumos Iestāde turklāt secināja, ka formaldehīds raisa bažas par lietotāju drošību. Formaldehīds ir toksiska viela, spēcīgs kairinātājs, spēcīgs ādas un elpceļu sensibilizators (arī arodastmas faktors), un tas izraisa acu bojājumus. Savos atzinumos Iestāde minēja, ka, lai gan gaidāms, ka tieši lokāls kairinājums ievērojami veicina kanceroģenēzi, ir zināms, ka arī zemākas lokālas formaldehīda koncentrācijas rada DNS aduktus, tāpēc piesardzības labad nevajadzētu uzskatīt, ka eksponētība šai ķimikālijai nekairinošā koncentrācijā nav saistīta ne ar kādu risku. Iestāde secināja, ka turklāt, balstoties uz pašreiz zināmo, nav iespējams izslēgt cēloņsakarību starp eksponētību formaldehīdam un leikēmiju. Iestāde secināja, ka attiecībā uz pieprasīto formaldehīda preparāta lietojumu dzīvnieku barībā nav bijis iespējams konstatēt tādu ādas, acu un elpošanas sistēmas eksponētības līmeni formaldehīdam, kas būtu drošs. Tāpēc Iestāde ieteica veikt pasākumus, kas nodrošinātu, ka tādas personas elpceļi, āda un acis, kura izdara manipulācijas ar šo līdzekli, netiek eksponēti putekļiem, iztvaikojumiem vai izgarojumiem, kas radušies, formaldehīdu lietojot. Iestāde turklāt ieteica apdomāt, vai šādi stingri aizsardzības pasākumi, kad tie ieviesti, lietotājus tiešām iedarbīgi pasargātu. Iestāde pārbaudīja arī ar Regulu (EK) Nr. 1831/2003 izveidotās references laboratorijas ziņojumu par barībā esošās barības piedevas analīzes metodi.

               (7)

               Formaldehīds ir klasificēts par inhalatīvi kancerogēnisku (1.B kategorija) un cilmes šūnām mutagēnisku (2. kategorija) saskaņā ar Eiropas Parlamenta un Padomes Regulu (EK) Nr. 1272/2008 (10).

               (8)

               Savienības darba aizsardzības tiesību aktu satvarā tiek izstrādātas formaldehīda arodekspozīcijas robežas. Ar Komisijas Lēmumu 2014/113/ES (11) izveidotā Zinātniskā komiteja jautājumos par ķīmisku vielu iedarbības robežlielumiem darbavietā savā 2016. gada 30. jūnija ieteikumā (12) sniedza atzinumu par formaldehīda robežvērtību, balstoties uz iedarbības veida novērtējumu, un ar šo atzinumu saskaņā ar arodekspozīcijas robežu noteikšanas kārtību pēc tam iepazinās trīspusējā Darba drošības un veselības aizsardzības padomdevēja komiteja (13).

               (9)

               Saskaņā ar Regulas (EK) Nr. 1831/2003 9. pantu instrumentā par piedevas atļaušanu jāņem vērā minētās regulas 5. panta 2. un 3. punkta prasības, kā arī Kopienas tiesību akti un citi leģitīmi faktori, kas attiecas uz izskatāmo jautājumu. Tāpēc, pieņemot risku pārvaldības lēmumu par formaldehīda kā dzīvnieku barības piedevas atļaušanu, būtu jābalstās uz visu pieejamo informāciju par relevantajiem riskiem, konkrētāk, no vienas puses, riskiem lietotājiem, kuri izdara manipulācijas ar formaldehīdu, it sevišķi darba ņēmējiem, un, no otras puses, tādiem riskiem dzīvniekiem vai attiecīgo dzīvnieku izcelsmes produktu patērētājiem, kurus varētu radīt formaldehīda nelietošana par dzīvnieku barības piedevu.

               (10)

               Saskaņā ar Savienības tiesību aktiem darba aizsardzības jomā un it sevišķi Eiropas Parlamenta un Padomes Direktīvas 2004/37/EK (14) 4. pantu darba devējam ir pienākums samazināt kancerogēnu vai mutagēnu izmantojumu darba vietā, konkrētāk, tos, ciktāl tas ir tehniski iespējams, aizstājot ar tādu vielu, maisījumu vai procesu, kas, ievērojot tā izmantošanas nosacījumus, nav bīstams darba ņēmēju veselībai vai drošībai vai ir tai mazāk bīstams.

               (11)

               Sakarā ar nopietnajiem riskiem, kam lietotājus pakļauj manipulācijas ar formaldehīdu, un ņemot vērā Regulā (EK) Nr. 1831/2003 izvirzīto mērķi nodrošināt augstu cilvēka veselības un lietotāju interešu aizsardzības līmeni un Eiropas Parlamenta un Padomes Regulā (EK) Nr. 178/2002 (15) paredzēto piesardzības principu, šāda aizstāšanā balstīta pieeja ir piemērota arī attiecīgajai piedevai.

               (12)

               Kas attiecas uz iespējamiem līdzekļiem, ko par konservantu funkcionālās grupas piedevu varētu izmantot formaldehīda vietā, Savienībā pašlaik ir atļautas daudzas tās pašas funkcionālās grupas piedevas.

               (13)

               Kas attiecas uz iespējamiem līdzekļiem, ko formaldehīda vietā varētu izmantot par higiēnas stāvokļa uzlabotāju funkcionālās grupas piedevām (16), pašlaik tiek veikti pētījumi ar mērķi izstrādāt piedevas, kas gan droši, gan efektīvi ļautu mazināt dzīvnieku barības mikrobioloģisko kontamināciju. Viena šīs funkcionālās grupas piedeva jau ir atļauta (17), tāpēc, lai gan tās iedarbības mehānisms ir atšķirīgs, tā uzskatāma par alternatīvu, kas ļauj samazināt bakteriālo patogēnu – arī Salmonella spp. – skaitu barībā, neraisot tādas bažas par lietotāju drošību, kādas raisa formaldehīds. Ir iesniegti vairāki pieteikumi uz citu attiecīgās funkcionālās grupas piedevu atļaujām, un tie tiek novērtēti saskaņā ar Regulu (EK) Nr. 1831/2003. Turklāt arī citas atļautas dzīvnieku barības piedevas, izmantotas par zootehniskajām piedevām, var uzlabot dzīvnieku izcelsmes produktu kvalitāti, mazinot to kontaminētību ar enteropatogēniem, piem., Salmonella spp.

               (14)

               Ne vien pastāv iespēja konkrētajām vajadzībām barībā izmantot formaldehīda alternatīvas, bet arī preventīvi uzlabot barības drošumu un kvalitāti palīdz higiēnas prasību izpilde un labas prakses īstenošana barības apritē, kā paredz Eiropas Parlamenta un Padomes Regula (EK) Nr. 183/2005 (18). Konkrētāk, minētajā satvarā ir paredzēti īpaši higiēnas pasākumi Salmonella kontaminācijas apkarošanai, profilaksei un novēršanai dzīvnieku barībā.

               (15)

               No iepriekš izklāstītā izriet, ka, ņemot vērā formaldehīda nelabvēlīgo ietekmi uz to lietotāju veselību, kas ar šo vielu veic manipulācijas, un ņemot vērā arī piesardzības principa attiecināšanu uz darba ņēmēju veselības aizsardzību, kā arī apstākli, ka vajadzībām, kādām formaldehīdu izmanto dzīvnieku barībā, var izmantot arī dažus alternatīvus līdzekļus un pasākumus, kas šādas bažas par cilvēku drošību neraisa, formaldehīda priekšrocības neatsver riskus veselībai. Tas nozīmē, ka Regulas (EK) Nr. 1831/2003 5. pantā paredzētie atļaujas piešķiršanas nosacījumi nav izpildīti, līdz ar to atļauja formaldehīdu izmantot par dzīvnieku barības piedevu kā konservantu un higiēnas stāvokļa uzlabotāju būtu jāliedz.

               (16)

               Tā kā formaldehīda turpmāka lietošana var radīt risku cilvēka veselībai, pie konservantu funkcionālās grupas piederošā dzīvnieku barības piedeva izmantošanai līdz sešus mēnešus vecām cūkām paredzētā vājpienā un to saturoši premiksi būtu no tirgus iespējami drīz jāizņem. Tomēr praktisku apsvērumu dēļ būtu jānosaka zināms periods šo līdzekļu pašreizējo krājumu izņemšanai no tirgus, lai tirgus dalībnieki varētu izņemšanas pienākumu pienācīgi izpildīt. Tāpēc, lai ņemtu vērā šo līdzekļu izmantojumu barības apritē, zināms periods būtu jānosaka arī tāda vājpiena izņemšanai no tirgus, kas satur šo piedevu vai premiksus, un tādu barības maisījumu izņemšanai no tirgus, kas satur šādu vājpienu.

               (17)

               Šajā regulā noteiktie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

         IR PIEŅĒMUSI ŠO REGULU.
   1. pants
   Atļaujas liegšana
   Atļauja formaldehīdu izmantot par dzīvnieku ēdināšanā lietojamu kategorijas “tehnoloģiskās piedevas” un funkcionālo grupu “konservanti” un “higiēnas stāvokļa uzlabotāji” piedevu tiek liegta.
   2. pants
   Izņemšana no tirgus
   1.   Esošos formaldehīda kā kategorijas “tehnoloģiskās piedevas” un funkcionālās grupas “konservanti” piedevas krājumus izmantošanai līdz sešus mēnešus vecām cūkām paredzētā vājpienā un esošos šo piedevu saturošo premiksu krājumus no tirgus izņem iespējami drīz un ne vēlāk kā 2018. gada 28. maijā.
   2.   Šā panta 1. punktā minēto piedevu vai premiksus saturošu vājpienu un šādu vājpienu saturošus barības maisījumus, kas saražoti pirms 2018. gada 28. maija, no tirgus izņem iespējami drīz un ne vēlāk kā 2018. gada 28. augustā.
   3. pants
   Stāšanās spēkā
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 7. februārī

            Komisijas vārdā –

            priekšsēdētājs

         Jean-Claude JUNCKER

      (1)  OV L 268, 18.10.2003., 29. lpp.

      (2)  Padomes 1970. gada 23. novembra Direktīva 70/524/EEK par barības piedevām (OV L 270, 14.12.1970., 1. lpp.).

      (3)  Komisijas 1983. gada 28. jūlija Četrdesmit trešā direktīva 83/466/EEK, ar ko groza pielikumus Padomes Direktīvai 70/524/EEK par barības piedevām (OV L 255, 15.9.1983., 28. lpp.). Piedevas ķīmiskais apraksts tika precizēts ar Komisijas 1985. gada 8. jūlija Direktīvu 85/429/EEK, ar ko groza pielikumus Padomes Direktīvai 70/524/EEK par barības piedevām (OV L 245, 12.9.1985., 1. lpp.).

      (4)  Komisijas 2007. gada 4. decembra Regula (EK) Nr. 1451/2007 par 10 gadu darba programmas otro fāzi, kas minēta 16. panta 2. punktā Eiropas Parlamenta un Padomes Direktīvā 98/8/EK par biocīdo produktu laišanu tirgū (OV L 325, 11.12.2007., 3. lpp.).

      (5)  Eiropas Parlamenta un Padomes 1998. gada 16. februāra Direktīva 98/8/EK par biocīdo produktu laišanu tirgū (OV L 123, 24.4.1998., 1. lpp.).

      (6)  Eiropas Parlamenta un Padomes 2012. gada 22. maija Regula (ES) Nr. 528/2012 par biocīdu piedāvāšanu tirgū un lietošanu (OV L 167, 27.6.2012., 1. lpp.).

      (7)  Komisijas 2013. gada 25. aprīļa Lēmums 2013/204/ES par izmantošanai 20. veida produktos paredzētā formaldehīda neiekļaušanu I, IA vai IB pielikumā Eiropas Parlamenta un Padomes Direktīvā 98/8/EK par biocīdo produktu laišanu tirgū (OV L 117, 27.4.2013., 18. lpp.).

      (8)  EFSA Journal 2014; 12(2):3561 un EFSA Journal 2014; 12(2)3562.

      (9)  EFSA Journal 2014; 12(7):3790.

      (10)  Eiropas Parlamenta un Padomes 2008. gada 16. decembra Regula (EK) Nr. 1272/2008 par vielu un maisījumu klasificēšanu, marķēšanu un iepakošanu un ar ko groza un atceļ Direktīvas 67/548/EEK un 1999/45/EK un groza Regulu (EK) Nr. 1907/2006 (OV L 353, 31.12.2008., 1. lpp.).

      (11)  Komisijas 2014. gada 3. marta Lēmums 2014/113/ES, ar ko izveido Zinātnisko komiteju jautājumos par ķīmisku vielu iedarbības robežlielumiem darbavietā un atceļ Lēmumu 95/320/EK (OV L 62, 4.3.2014., 18. lpp.).

      (12)  SCOEL/REC/125. Pieejams šajā vietnē: https://publications.europa.eu/en/publication-detail/-/publication/7a7ae0c9-c03d-11e6-a6db-01aa75ed71a1.

      (13)  Darba drošības un veselības aizsardzības padomdevēja komiteja tika izveidota ar Padomes 2003. gada 22. jūlija Lēmumu 2003/C 218/01 par Darba drošības un veselības aizsardzības padomdevējas komitejas izveidošanu (OV C 218, 13.9.2003., 1. lpp.).

      (14)  Eiropas Parlamenta un Padomes 2004. gada 29. aprīļa Direktīva 2004/37/EK par darba ņēmēju aizsardzību pret risku, kas saistīts ar kancerogēnu vai mutagēnu iedarbību darbā (Sestā atsevišķā direktīva Padomes Direktīvas 89/391/EEK 16. panta 1. punkta nozīmē) (OV L 158, 30.4.2004., 50. lpp.).

      (15)  Eiropas Parlamenta un Padomes 2002. gada 28. janvāra Regula (EK) Nr. 178/2002, ar ko paredz pārtikas aprites tiesību aktu vispārīgus principus un prasības, izveido Eiropas Pārtikas nekaitīguma iestādi un paredz procedūras saistībā ar pārtikas nekaitīgumu (OV L 31, 1.2.2002., 1. lpp.).

      (16)  Šī funkcionālā grupa izveidota tehnoloģiskās un zinātniskās attīstības dēļ ar Komisijas 2015. gada 9. decembra Regulu (ES) 2015/2294, ar ko groza Eiropas Parlamenta un Padomes Regulu (EK) Nr. 1831/2003 attiecībā uz jaunas barības piedevu funkcionālās grupas izveidi (OV L 324, 10.12.2015., 3. lpp.).

      (17)  Komisijas 2017. gada 1. jūnija Īstenošanas regula (ES) 2017/940 par atļauju skudrskābi lietot par barības piedevu visu sugu dzīvniekiem (OV L 142, 2.6.2017., 40. lpp.).

      (18)  Eiropas Parlamenta un Padomes 2005. gada 12. janvāra Regula (EK) Nr. 183/2005, ar ko paredz barības higiēnas prasības (OV L 35, 8.2.2005., 1. lpp.).


title: Komisijas Īstenošanas regula (ES) 2018/185 (2018. gada 7. februāris), ar ko attiecībā uz darbīgās vielas penflufēna apstiprināšanas nosacījumiem groza Īstenošanas regulu (ES) Nr. 540/2011 (Dokuments attiecas uz EEZ. )

text:
                  8.2.2018

                  LV

                  Eiropas Savienības Oficiālais Vēstnesis

                  L 34/13

            KOMISIJAS ĪSTENOŠANAS REGULA (ES) 2018/185
      (2018. gada 7. februāris),
      ar ko attiecībā uz darbīgās vielas penflufēna apstiprināšanas nosacījumiem groza Īstenošanas regulu (ES) Nr. 540/2011
      (Dokuments attiecas uz EEZ)
      EIROPAS KOMISIJA,
      ņemot vērā Līgumu par Eiropas Savienības darbību,
      ņemot vērā Eiropas Parlamenta un Padomes 2009. gada 21. oktobra Regulu (EK) Nr. 1107/2009 par augu aizsardzības līdzekļu laišanu tirgū, ar ko atceļ Padomes Direktīvas 79/117/EEK un 91/414/EEK (1), un jo īpaši tās 13. panta 2. punkta c) apakšpunktu,
      tā kā:

                  (1)

                  Ar Komisijas Īstenošanas regulu (ES) Nr. 1031/2013 (2) apstiprināja darbīgo vielu penflufēnu un iekļāva to Komisijas Īstenošanas regulas (ES) Nr. 540/2011 (3) pielikuma B daļā. Apstiprinājums attiecās vienīgi uz lietojumiem sēklas kartupeļu bumbuļu apstrādei pirms stādīšanas vai tās laikā, vienā un tajā pašā laukā ar penflufēnu apstrādātus sēklas kartupeļus stādīšanai izmantojot ne biežāk kā reizi trijos gados.

                  (2)

                  Saskaņā ar Regulas (EK) Nr. 1107/2009 7. panta 1. punktu darbīgās vielas ražotājs “Bayer CropScience AG”2014. gada 13. maijā izraudzītajai ziņotājai dalībvalstij Apvienotajai Karalistei iesniedza pieteikumu, kurā lūdza veikt grozījumus penflufēna apstiprināšanas nosacījumos, lai atļautu to lietot uz citām sēklām. Dokumentācijā tika aprakstīti lietojumi uz miežiem un kviešiem. Saskaņā ar minētās regulas 9. panta 3. punktu Apvienotā Karaliste 2014. gada 16. jūnijā paziņoja pieteikuma iesniedzējam, pārējām dalībvalstīm, Eiropas Pārtikas nekaitīguma iestādei (“Iestāde”) un Komisijai, ka pieteikums ir pieņemams.

                  (3)

                  Izraudzītā ziņotāja dalībvalsts saskaņā ar Regulas (EK) Nr. 1107/2009 4. panta noteikumiem novērtēja darbīgās vielas penflufēna jauno lietojumu attiecībā uz potenciālo ietekmi uz cilvēka un dzīvnieku veselību un vidi un 2015. gada 5. augustā iesniedza Komisijai un Iestādei novērtējuma ziņojuma projektu. Saskaņā ar minētās regulas 12. panta 3. punktu pieteikuma iesniedzējam tika lūgs sniegt papildu informāciju. Apvienotā Karaliste šo papildu informāciju izvērtēja un 2016. gada 8. jūlijā iesniedza Komisijai un Iestādei atjauninātu novērtējuma ziņojuma projektu.

                  (4)

                  Iestāde 2016. gada 3. novembrī Komisijai paziņoja savu secinājumu (4) par to, vai ir gaidāms, ka darbīgās vielas penflufēna jaunie lietojuma veidi atbildīs apstiprināšanas kritērijiem, kas noteikti Regulas (EK) Nr. 1107/2009 4. pantā. Komisija 2017. gada 23. janvārī Augu, dzīvnieku, pārtikas aprites un dzīvnieku barības pastāvīgajai komitejai iesniedza penflufēna pārskata ziņojuma papildinājuma projektu un regulas projektu.

                  (5)

                  Pieteikuma iesniedzējs tika aicināts iesniegt komentārus par pārskata ziņojuma papildinājumu.

                  (6)

                  Attiecībā uz vismaz viena darbīgo vielu saturoša augu aizsardzības līdzekļa vienu vai vairākiem raksturīgiem lietojumiem ir konstatēts, ka, lietojot augu aizsardzības līdzekli sēklu vai citu sēšanai vai stādīšanai paredzētu pavairošanas materiālu apstrādei, Regulas (EK) Nr. 1107/2009 4. pantā paredzētie apstiprināšanas kritēriji ir izpildīti. Tāpēc ir lietderīgi atsaukt ierobežojumu, ka penflufēnu drīkst lietot vienīgi sēklas kartupeļu bumbuļiem, un atļaut to lietot arī citām sēklām vai citiem pavairošanas materiāliem.

                  (7)

                  Ievērojot Regulas (EK) Nr. 1107/2009 13. panta 2. punktu saistībā ar tās 6. pantu un ņemot vērā jaunākās zinātnes un tehnikas atziņas, tomēr ir vajadzīgi un lietderīgi grozīt apstiprināšanas nosacījumus, vienlaikus saglabājot konkrētus nosacījumus un ierobežojumus, un pieprasīt pieteikuma iesniedzējam sniegt apstiprinošu informāciju, kas sniegta pirmajā apstiprināšanas reizē.

                  (8)

                  Īstenošanas regula (ES) Nr. 1031/2013 pieprasa pieteikuma iesniedzējam divu gadu laikā pēc minētās regulas stāšanās spēkā iesniegt apstiprinošu informāciju attiecībā uz ilgtermiņa apdraudējumu putniem. Pieteikuma iesniedzējs minētos datus iesniedza dokumentācijā, kurā lūdza veikt grozījumus darbīgās vielas penflufēna apstiprināšanas nosacījumos, tāpēc prasība uzskatāma par izpildītu. Iegūtā informācija dalībvalstīm attiecīgos gadījumos būtu jāizmanto un jāpārbauda valstu piešķirtās atļaujas penflufēnu saturošajiem līdzekļiem.

                  (9)

                  Īstenošanas regula (ES) Nr. 1031/2013 arī pieprasa, lai informācija attiecībā uz rūpnieciski ražota tehniskā materiāla specifikāciju tiktu iesniegta Komisijai. Apvienotā Karaliste minētos datus izvērtēja procedūrā, ar kuru groza darbīgās vielas penflufēna apstiprināšanas nosacījumus, tāpēc prasība uzskatāma par izpildītu.

                  (10)

                  Tāpēc Īstenošanas regulas (ES) Nr. 540/2011 pielikums būtu attiecīgi jāgroza.

                  (11)

                  Šajā regulā paredzētie pasākumi ir saskaņā ar Augu, dzīvnieku, pārtikas aprites un dzīvnieku barības pastāvīgās komitejas atzinumu,

            IR PIEŅĒMUSI ŠO REGULU.
      1. pants
      Grozījumi Īstenošanas regulā (ES) Nr. 540/2011
      Īstenošanas regulas (ES) Nr. 540/2011 pielikumu groza saskaņā ar šīs regulas pielikumu.
      2. pants
      Stāšanās spēkā
      Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

         Šī regula uzliek saistības kopumā un ir tieši piemērojama visās dalībvalstīs.
         Briselē, 2018. gada 7. februārī

               Komisijas vārdā –

               priekšsēdētājs

            Jean-Claude JUNCKER

         (1)  OV L 309, 24.11.2009., 1. lpp.

         (2)  Komisijas 2013. gada 24. oktobra Īstenošanas regula (ES) Nr. 1031/2013, ar ko apstiprina darbīgo vielu penflufēnu saskaņā ar Eiropas Parlamenta un Padomes Regulu (EK) Nr. 1107/2009 par augu aizsardzības līdzekļu laišanu tirgū un groza Komisijas Īstenošanas regulas (ES) Nr. 540/2011 pielikumu (OV L 283, 25.10.2013., 17. lpp.).

         (3)  Komisijas 2011. gada 25. maija Īstenošanas regula (ES) Nr. 540/2011, ar ko īsteno Eiropas Parlamenta un Padomes Regulu (EK) Nr. 1107/2009 attiecībā uz darbīgo vielu sarakstu (OV L 153, 11.6.2011., 1. lpp.).

         (4)  EFSA Journal, 2016;14(11):4604. Pieejams tiešsaistē: www.efsa.europa.eu.

         PIELIKUMS
         Īstenošanas regulas (ES) Nr. 540/2011 pielikuma B daļas 55. rindā par penflufēnu sleju “Īpaši noteikumi” aizstāj ar šādu:

            “A DAĻA
            Var atļaut lietot tikai sēklu vai citu pavairošanas materiālu apstrādei pirms sēšanas vai stādīšanas vai to laikā, vienā un tajā pašā laukā izmantojot ne biežāk kā reizi trijos gados.
            B DAĻA
            Lai īstenotu Regulas (EK) Nr. 1107/2009 29. panta 6. punktā minētos vienotos principus, ņem vērā pārskata ziņojuma secinājumus par penflufēnu un jo īpaši tā I un II papildinājumu, ko Pārtikas aprites un dzīvnieku veselības pastāvīgā komiteja pabeidza 2013. gada 15. martā, un pārskata ziņojuma papildpielikuma secinājumus par penflufēnu un jo īpaši tā I un II papildinājumu, ko Pārtikas aprites un dzīvnieku veselības pastāvīgā komiteja pabeidza 2017. gada 13. decembrī.
            Šajā vispārējā novērtējumā dalībvalstis īpašu uzmanību pievērš:

                        a)

                        operatoru aizsardzībai;

                        b)

                        ilgtermiņa apdraudējumam putniem;

                        c)

                        gruntsūdeņu aizsardzībai, ja viela tiek izmantota reģionos ar jutīgu augsni un/vai īpašiem klimatiskajiem apstākļiem;

                        d)

                        atliekām virszemes ūdeņos, ko izmanto dzeramā ūdens ieguvei un kas iegūti platībās vai no platībām, kurās lieto penflufēnu saturošus līdzekļus.

                  Lietošanas nosacījumos vajadzības gadījumā ietver apdraudējuma mazināšanas pasākumus.
            Pieteikuma iesniedzējs iesniedz apstiprinošu informāciju par metabolīta M01 (penflufēn-3-hidroksibutila) ietekmi uz gruntsūdeņiem, ja penflufēns saskaņā ar Eiropas Parlamenta un Padomes Regulu (EK) Nr. 1272/2008 (*1) ir klasificēts kā 2. kategorijas kancerogēns. Minēto informāciju iesniedz Komisijai, dalībvalstīm un Iestādei sešu mēnešu laikā pēc dienas, kad paziņots lēmums par attiecīgās vielas klasificēšanu.


title: Komisijas Īstenošanas regula (ES) 2018/200 (2018. gada 9. februāris), ar kuru groza Padomes Regulu (ES) 2016/44 par ierobežojošiem pasākumiem saistībā ar situāciju Lībijā

text:
               10.2.2018

               LV

               Eiropas Savienības Oficiālais Vēstnesis

               L 38/11

         KOMISIJAS ĪSTENOŠANAS REGULA (ES) 2018/200
   (2018. gada 9. februāris),
   ar kuru groza Padomes Regulu (ES) 2016/44 par ierobežojošiem pasākumiem saistībā ar situāciju Lībijā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2015. gada 31. jūlija Lēmumu 2015/1333/KĀDP par ierobežojošiem pasākumiem saistībā ar situāciju Lībijā un ar ko atceļ Lēmumu 2011/137/KĀDP (1),
   ņemot vērā Padomes 2016. gada 18. janvāra Regulu (ES) 2016/44 par ierobežojošiem pasākumiem saistībā ar situāciju Lībijā un ar ko atceļ Regulu (ES) Nr. 204/2011 (2), un jo īpaši tās 20. panta b) punktu,
   tā kā:

               (1)

               Regulas (ES) 2016/44 V pielikumā uzskaitīti kuģi, ko ANO Sankciju komiteja izraudzījusi saskaņā ar ANO Drošības padomes Rezolūcijas (ANO DPR) 2146 (2014) 11. punktu. Uz minētajiem kuģiem attiecas virkne Regulas (ES) 2016/44 uzlikto aizliegumu, tostarp aizliegums iekraut, transportēt vai izkraut jēlnaftu no Lībijas un ieiet ostās Savienības teritorijā.

               (2)

               ANO Drošības padomes komiteja 2018. gada 2. februārī grozīja sarakstu, kurā iekļauts kuģis CAPRICORN, uz ko attiecas ierobežojošie pasākumi. Tāpēc būtu attiecīgi jāgroza Regulas (ES) 2016/44 V pielikums.

               (3)

               Lai nodrošinātu šajā regulā paredzēto pasākumu efektivitāti, tai būtu jāstājas spēkā nekavējoties,

         IR PIEŅĒMUSI ŠO REGULU.
   1. pants
   Regulas (ES) 2016/44 V pielikumu groza tā, kā izklāstīts šīs regulas pielikumā.
   2. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 9. februārī

            Komisijas

            un tās priekšsēdētāja vārdā –

            Ārpolitikas instrumentu dienesta vadītājs

      (1)  OV L 206, 1.8.2015, 34. lpp.

      (2)  OV L 12, 19.1.2016., 1. lpp.

      PIELIKUMS
      Regulas (ES) 2016/44 V pielikumu groza šādi:
      ierakstu:

                     “1.

                     Nosaukums: CAPRICORN

                     Iekļauts atbilstoši Rezolūcijas 2146 (2014), kas paplašināta un grozīta ar Rezolūcijas 2362 (2017) 2. punktu, 10. punkta a) un b) apakšpunktam (iekraušanas, pārvadāšanas un izkraušanas aizliegums; aizliegums ieiet ostās). Atbilstoši Rezolūcijas 2146 11. punktam Komiteja 2018. gada 18. janvārī atjaunoja atrašanos sarakstā, un tā ir spēkā līdz 2018. gada 17. aprīlim, ja Komiteja to neizbeidz agrāk saskaņā ar Rezolūcijas 2146 12. punktu. Karoga valsts: nav zināma.

                        Papildinformācija

                     Iekļauts sarakstā 2017. gada 21. jūlijā. SJO numurs: 8900878. 2017. gada 21. septembrī kuģa atrašanās vieta bija starptautiskie ūdeņi Apvienoto Arābu Emirātu piekrastē.”

      aizstāj ar šādu:

                     “1.

                     Nosaukums: NADINE

                     Iekļauts atbilstoši Rezolūcijas 2146 (2014), kas paplašināta un grozīta ar Rezolūcijas 2362 (2017) 2. punktu, 10. punkta a) un b) apakšpunktam (iekraušanas, pārvadāšanas un izkraušanas aizliegums; aizliegums ieiet ostās). Atbilstoši Rezolūcijas 2146 11. punktam Komiteja 2018. gada 18. janvārī atjaunoja atrašanos sarakstā, un tā ir spēkā līdz 2018. gada 17. aprīlim, ja Komiteja to neizbeidz agrāk saskaņā ar Rezolūcijas 2146 12. punktu. Karoga valsts: Palau.

                        Papildinformācija

                     Iekļauts sarakstā 2017. gada 21. jūlijā. SJO numurs: 8900878. 2018. gada 19. janvārī kuģa atrašanās vieta bija Maskatas piekrastē, Omāna, ārpus tās teritoriālajiem ūdeņiem.”


title: Padomes Īstenošanas regula (ES) 2018/197 (2018. gada 9. februāris), ar kuru īsteno 9. pantu Regulā (EK) Nr. 1183/2005, ar ko nosaka dažus īpašus ierobežojošus pasākumus, kas vērsti pret personām, kuras pārkāpj ieroču embargo attiecībā uz Kongo Demokrātisko Republiku

text:
               10.2.2018

               LV

               Eiropas Savienības Oficiālais Vēstnesis

               L 38/2

         PADOMES ĪSTENOŠANAS REGULA (ES) 2018/197
   (2018. gada 9. februāris),
   ar kuru īsteno 9. pantu Regulā (EK) Nr. 1183/2005, ar ko nosaka dažus īpašus ierobežojošus pasākumus, kas vērsti pret personām, kuras pārkāpj ieroču embargo attiecībā uz Kongo Demokrātisko Republiku
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību,
   ņemot vērā Padomes Regulu (EK) Nr. 1183/2005 (2005. gada 18. jūlijs), ar ko nosaka dažus īpašus ierobežojošus pasākumus, kas vērsti pret personām, kuras pārkāpj ieroču embargo attiecībā uz Kongo Demokrātisko Republiku (1), un jo īpaši tās 9. pantu,
   ņemot vērā Savienības Augstās pārstāves ārlietās un drošības politikas jautājumos priekšlikumu,
   tā kā:

               (1)

               2005. gada 18. jūlijā Padome pieņēma Regulu (EK) Nr. 1183/2005.

               (2)

               2018. gada 1. februārī ANO Drošības padomes komiteja, kas izveidota, ievērojot ANO Drošības padomes Rezolūciju 1533 (2004), to personu un vienību sarakstam, kurām piemēro ierobežojošus pasākumus, pievienoja četras personas. Minētās personas tādēļ būtu jāpievieno Regulas (EK) Nr. 1183/2005 I pielikumam. Tā kā divas no minētajām personām jau bija iekļautas minētās regulas Ia pielikuma sarakstā, tās būtu jāsvītro no minētās regulas Ia pielikuma, lai tagad iekļautu minētās regulas I pielikuma sarakstā.

               (3)

               Tāpēc būtu attiecīgi jāgroza Regulas (EK) Nr. 1183/2005 I un Ia pielikums,

         IR PIEŅĒMUSI ŠO REGULU.
   1. pants
   Ar šo Regulas (EK) Nr. 1183/2005 I pielikumu groza tā, kā izklāstīts šīs regulas I pielikumā.
   2. pants
   Ar šo Regulas (EK) Nr. 1183/2005 Ia pielikumu groza tā, kā izklāstīts šīs regulas II pielikumā.
   3. pants
   Šī regula stājas spēkā dienā, kad to publicē Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 9. februārī

            Padomes vārdā –

            priekšsēdētāja

         E. ZAHARIEVA

      (1)  OV L 193, 23.7.2005., 1. lpp.

      I PIELIKUMS
      Regulas (EK) Nr. 1183/2005 I pielikuma a) daļā iekļautajam sarakstam pievieno turpmāk uzskaitītās personas:

                     “32.

                        Muhindo Akili Mundos (jeb: a) Charles Muhindo Akili Mundos; b) Akili Muhindo; c) Muhindo Mundos)

               Amats: a) KDR bruņoto spēku (FARDC) ģenerālis, 31. brigādes komandieris; b) FARDC brigādes ģenerālis
         Dzimšanas datums: 1972. gada 10. novembris
         Dzimšanas vieta: Kongo Demokrātiskā Republika
         Valstspiederība: Kongo Demokrātiskā Republika
         Datums, kad iekļauts ANO sarakstā: 2018. gada 1. februāris
         Cita informācija: Muhindo Akili Mundos ir FARDC ģenerālis, 31. brigādes komandieris. Viņš tika iecelts par FARDC operatīvā sektora komandieri Beni un Lubero apgabalos, tostarp operācijā Sukola I pret Apvienotajiem demokrātiskajiem spēkiem (Allied Democratic Forces – ADF) 2014. gada septembrī. Minēto amatu viņš ieņēma līdz 2015. gada jūnijam. Viņš ir arī apdraudējums mieram, stabilitātei un drošībai Kongo Demokrātiskajā Republikā ANO DPR 2293 7. punkta e) apakšpunkta nozīmē.
         Papildu informācija no apraksta par pamatojumu iekļaušanai sarakstā, ko sniegusi Sankciju komiteja:
         Pamatojums iekļaušanai sarakstā:

            Muhindo Akili Mundos sarakstā tika iekļauts 2018. gada 1. februārī, ievērojot kritērijus, kas izklāstīti 7. punkta e) apakšpunktā Rezolūcijā 2293 (2016) un atkārtoti apstiprināti Rezolūcijā 2360 (2017).
         Papildu informācija:

            Muhindo Akili Mundos bija Kongo armijas komandieris, un viņš bija atbildīgs par militārajām operācijām pret ADF “Sukola I” operācijas laikā, kas notika no 2014. gada augusta līdz 2015. gada jūnijam. Mundos komandētā FARDC vienība neiejaucās, lai novērstu ADF izdarītos cilvēktiesību pārkāpumus, tostarp uzbrukumus civiliedzīvotājiem. Mundos no vietējām bruņotajām grupām vervēja un ekipēja bijušos kaujiniekus, kam bija jāpiedalās ADF īstenotā ārpustiesas nogalināšanā un masveida slepkavībās.
         Kā FARDC operācijas Sukola I komandieris Mundos arī komandēja ADF vienības apakšgrupu (pazīstama ar nosaukumu ADF-Mwalika) un sniedza tai atbalstu. Mundos vadībā ADF-Mwalika veica uzbrukumus civiliedzīvotājiem. Šo operāciju laikā FARDC kaujinieki Mundos vadībā sniedza papildu atbalstu ADF-Mwalika.

                     33.

                     Guidon Shimiray Mwissa

               Dzimšanas datums: 1980. gada 13. marts
         Dzimšanas vieta: Kigoma, Walikale, Kongo Demokrātiskā Republika
         Datums, kad iekļauts ANO sarakstā: 2018. gada 1. februāris
         Cita informācija: absolvējis vidusskolu (humanités sociales) Mpofi; 16 gadu vecumā viņš pievienojās She Kasikila komandētajam bruņotajam grupējumam; viņš kopā ar Kasikila iekļāvās FARDC, proti, to bataljonā S3; 2007. gadā viņu ievainoja, un pēc tam viņš pievienojās Mai Mai Simba, ko tobrīd vadīja komandieris Mando; 2008. gadā viņš piedalījās NDC izveidē un kļuva par komandiera vietnieku Aigle Lemabé brigādē. Viņš ir arī apdraudējums mieram, stabilitātei un drošībai Kongo Demokrātiskajā Republikā ANO DPR 2293 7. punkta g) apakšpunkta nozīmē.
         Papildu informācija no apraksta par pamatojumu iekļaušanai sarakstā, ko sniegusi Sankciju komiteja:
         Pamatojums iekļaušanai sarakstā:

            Guidon Shimiray Mwissa sarakstā tika iekļauts 2018. gada 1. februārī, ievērojot kritērijus, kas izklāstīti 7. punkta g) apakšpunktā Rezolūcijā 2293 (2016) un atkārtoti apstiprināti Rezolūcijā 2360 (2017).
         Papildu informācija:
         “Ģenerālis”Guidon Shimiray Mwissa izstājās no Nduma defense du Congo (NDC) un 2014. gadā izveidoja savu grupējumu NDC-R.

            NDC-R Guidon Shimiray Mwissa vadībā bruņotos konfliktos izmanto bērnus kareivjus. NDC-R ir arī apsūdzēta cilvēktiesību pārkāpumos austrumu provincēs un nelikumīgu nodokļu uzlikšanā zelta ieguves apgabalos, kā arī par ienākumu izmantošanu ieroču iegādei, kas ir KDR noteiktā ieroču embargo pārkāpums.

                     34.

                        Lucien Nzambamwita (jeb: André Kalume)

               Dzimšanas datums: 1966
         Dzimšanas vieta: Cellule Nyagitabire, sektors Ruvune, komūna Kinyami, prefektūra Byumba, Ruanda
         Valstspiederība: Ruanda
         Datums, kad iekļauts ANO sarakstā: 2018. gada 1. februāris
         Cita informācija: Viņš ir apdraudējums mieram, stabilitātei un drošībai Kongo Demokrātiskajā Republikā ANO DPR 2293 7. punkta j) apakšpunkta nozīmē.
         Papildu informācija no apraksta par pamatojumu iekļaušanai sarakstā, ko sniegusi Sankciju komiteja:
         Pamatojums iekļaušanai sarakstā:

            Lucien Nzambamwita sarakstā tika iekļauts 2018. gada 1. februārī, ievērojot kritērijus, kas izklāstīti 7. punkta j) apakšpunktā Rezolūcijā 2293 (2016) un atkārtoti apstiprināti Rezolūcijā 2360 (2017).
         Papildu informācija:

            Lucien Nzambamwita (jeb André Kalume) ir Force Democratique de Liberation du Rwanda – FDLR (Ruandas atbrīvošanas demokrātiskie spēki), kas darbojas KDR, militārais vadītājs; šie spēki apdraud mieru, drošību un stabilitāti Kongo Demokrātiskajā Republikā un ir atbildīgi par cilvēktiesību pārkāpumiem, tostarp par vēršanos pret civiliedzīvotājiem un viņu nogalināšanu. Sankcijas pret FDLR Komiteja noteica 2012. gada 31. decembrī ar Rezolūciju 1533.

                     35.

                     Gédéon Kyungu Mutanga Wa Bafunkwa Kanonga

               Amats: Katangan nemiernieku vadītājs
         Dzimšanas datums: 1974
         Dzimšanas vieta: Manono teritorija, Katanga province (tagad Tanganyika province)
         Datums, kad iekļauts ANO sarakstā: 2018. gada 1. februāris
         Cita informācija: Gédéon Kyungu pieder Balubakat etniskajai grupai. Pēc pamatizglītības iegūšanas Likasi un vidusskolas pabeigšanas Manono viņš ieguva grādu pedagoģijā. 1999. gadā viņš pievienojās Maï Maï kustībai un no 2003. gada komandēja vienu no aktīvākajām grupām Katanga provincē. 2006. gadā viņš apmeklēja ANO miera uzturēšanas spēkus, lai iesaistītos atbruņošanās, demobilizācijas un reintegrācijas (ADR) procesā. 2011. gadā viņš izbēga no cietuma un 2016. gada oktobrī padevās gūstā. Viņš ir apdraudējums mieram, stabilitātei un drošībai Kongo Demokrātiskajā Republikā ANO DPR 2293 7. punkta e) apakšpunkta nozīmē.
         Papildu informācija no apraksta par pamatojumu iekļaušanai sarakstā, ko sniegusi Sankciju komiteja:
         Pamatojums iekļaušanai sarakstā:

            Gédéon Kyungu Mutanga Wa Bafunkwa Kanonga sarakstā tika iekļauts 2018. gada 1. februārī, ievērojot kritērijus, kas izklāstīti 7. punkta e) apakšpunktā Rezolūcijā 2293 (2016) un atkārtoti apstiprināti Rezolūcijā 2360 (2017).
         Papildu informācija:
         Būdams Bakata Katanga (jeb Kata Katanga) kaujinieku vadītājs laikposmā no 2011. līdz 2014. gadam, Gédéon Kyungu Mutanga bija iesaistīts smagu cilvēktiesību pārkāpumu izdarīšanā, piemēram, jo īpaši Katanga provinces lauku apgabalos izdarītajās slepkavībās un uzbrukumos civiliedzīvotājiem. Tā kā Gédéon Kyungu Mutanga komandēja bruņoto grupējumu Bakata Katanga, kurš ir vainojams smagos cilvēktiesību pārkāpumos un kara noziegumos KDR dienvidaustrumos, tostarp uzbrukumos civiliedzīvotājiem, viņš ir apdraudējums mieram, stabilitātei un drošībai Kongo Demokrātiskajā Republikā.”

      II PIELIKUMS
      Ieraksti attiecībā uz turpmāk minētajām personām tiek svītroti no Regulas (EK) Nr. 1183/2005 Ia pielikuma A daļas:

                     “9.

                        Gédéon Kyungu Mutanga.

                     13.

                        Muhindo Akili Mundos.”


title: Komisijas Īstenošanas regula (ES) 2018/198 (2018. gada 7. februāris), ar ko atceļ Īstenošanas regulu (ES) Nr. 716/2012 par atsevišķu preču klasifikāciju kombinētajā nomenklatūrā

text:
               10.2.2018

               LV

               Eiropas Savienības Oficiālais Vēstnesis

               L 38/7

         KOMISIJAS ĪSTENOŠANAS REGULA (ES) 2018/198
   (2018. gada 7. februāris),
   ar ko atceļ Īstenošanas regulu (ES) Nr. 716/2012 par atsevišķu preču klasifikāciju kombinētajā nomenklatūrā
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2013. gada 9. oktobra Regulu (ES) Nr. 952/2013, ar ko izveido Savienības Muitas kodeksu (1), un jo īpaši tās 57. panta 4. punktu un 58. panta 2. punktu,
   tā kā:

               (1)

               Lai nodrošinātu Padomes Regulai (EEK) Nr. 2658/87 (2) pievienotās kombinētās nomenklatūras vienveidīgu piemērošanu, ir jāpieņem noteikumi par atsevišķu preču klasifikāciju.

               (2)

               Komisija ar Īstenošanas regulu (ES) Nr. 716/2012 (3) ir klasificējusi divu veidu jaunpiena pulverus kapsulās pie “pārtikas izstrādājumiem no pozīciju 0401–0404 precēm, kas nesatur kakao vai pilnīgi attaukotā vielā satur mazāk par 5 % no svara kakao un kas nav minēti vai iekļauti citur”. Produktu klasifikācija kombinētās nomenklatūras pozīcijā 2106 nebija iespējama, jo Komisija uzskatīja, ka attiecīgie produkti tiek precīzāk aprakstīti ar pozīcijas 1901 formulējumu nekā ar pozīcijas 2106 formulējumu.

               (3)

               Komisija ar Īstenošanas regulu (ES) 2017/1343 (4) ieviesa jaunu 4. papildu piezīmi kombinētās nomenklatūras 19. nodaļā, lai nodrošinātu, ka atsevišķu ēdamo pārtikas izstrādājumu klasifikācija atbilst Eiropas Savienības Tiesas judikatūrai. Saskaņā ar jauno 4. papildu piezīmi kombinētās nomenklatūras 19. nodaļā jaunpiena pulveri kapsulās, uz kuriem attiecas Īstenošanas regula (EK) Nr. 716/2012, ir klasificējami pozīcijā 2106.

               (4)

               Tādēļ Īstenošanas regula (ES) Nr. 716/2012 būtu jāatceļ, lai novērstu iespējamas atšķirības jaunpiena pulveru kapsulās tarifa klasifikācijā un nodrošinātu vienveidīgu kombinētās nomenklatūras piemērošanu Savienībā.

               (5)

               Šajā regulā paredzētie pasākumi ir saskaņā ar Muitas kodeksa komitejas atzinumu,

         IR PIEŅĒMUSI ŠO REGULU.
   1. pants
   Īstenošanas regulu (ES) Nr. 716/2012 atceļ.
   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 7. februārī

            Komisijas

            un tās priekšsēdētāja vārdā –

            Nodokļu politikas un muitas savienības ģenerāldirektorāta

            ģenerāldirektors

         Stephen QUEST

      (1)  OV L 269, 10.10.2013., 1. lpp.

      (2)  Padomes 1987. gada 23. jūlija Regula (EEK) Nr. 2658/87 par tarifu un statistikas nomenklatūru un kopējo muitas tarifu (OV L 256, 7.9.1987., 1. lpp.).

      (3)  Komisijas 2012. gada 30. jūlija Īstenošanas regula (ES) Nr. 716/2012 par atsevišķu preču klasifikāciju kombinētajā nomenklatūrā (OV L 210, 7.8.2012., 6. lpp.).

      (4)  Komisijas 2017. gada 18. jūlija Īstenošanas regula (ES) 2017/1343, ar ko groza I pielikumu Padomes Regulā (EEK) Nr. 2658/87 par tarifu un statistikas nomenklatūru un kopējo muitas tarifu (OV L 186, 19.7.2017., 1. lpp.).


title: Komisijas Īstenošanas regula (ES) 2018/507 (2018. gada 26. marts), ar ko groza I pielikumu Padomes Regulā (EEK) Nr. 2658/87 par tarifu un statistikas nomenklatūru un kopējo muitas tarifu

text:
               27.3.2018

               LV

               Eiropas Savienības Oficiālais Vēstnesis

               L 83/11

         KOMISIJAS ĪSTENOŠANAS REGULA (ES) 2018/507
   (2018. gada 26. marts),
   ar ko groza I pielikumu Padomes Regulā (EEK) Nr. 2658/87 par tarifu un statistikas nomenklatūru un kopējo muitas tarifu
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 1987. gada 23. jūlija Regulu (EEK) Nr. 2658/87 par tarifu un statistikas nomenklatūru un kopējo muitas tarifu (1) un jo īpaši tās 9. panta 1. punkta e) apakšpunktu,
   tā kā:

               (1)

               Ar Regulu (EEK) Nr. 2658/87 tika izveidota preču nomenklatūra (turpmāk “kombinētā nomenklatūra”), kas iekļauta minētās regulas I pielikumā.

               (2)

               Juridiskās noteiktības labad ir nepieciešams precizēt klasifikāciju attiecībā uz kapsulām, tabletēm, pastilām un graudiņiem, kas izgatavoti no 15. nodaļā iekļautajiem produktiem.

               (3)

               Saskaņā ar Eiropas Savienības Tiesas spriedumu apvienotajās lietās no C-410/08 līdz C-412/08 (2) ēdamie pārtikas izstrādājumi, kurus paredzēts izmantot kā uztura bagātinātājus un kuru sastāvā galvenokārt ir augu vai dzīvnieku izcelsmes eļļa ar tai pievienotiem vitamīniem, un kuri fasēti nomērītās devās (kapsulās), ir klasificējami pozīcijā 2106 (“Pārtikas izstrādājumi, kas nav minēti vai iekļauti citur”).

               (4)

               Šajā spriedumā Tiesa precizēja, ka attiecībā uz attiecīgajām precēm fasēšanas veids ir noteicošais elements, kas tām piešķir uztura bagātinātāja funkciju, jo ar to tiek noteikta pārtikas izstrādājumu deva, to uzsūkšanās veids un vieta, kur tiem paredzēts iedarboties. Tādēļ apvalks ir faktors, kas kopā ar saturu nosaka attiecīgo preču izmantojumu un īpašības. Tas, ka izejvielas, no kurām sastāv minētie pārtikas izstrādājumi, daļēji ir iekļautas KN pozīcijā 1515 un 1517, neizslēdz to klasificēšanu pozīcijā 2106. KN 1515 un 1517 pozīcijā nav paredzēts ņemt vērā šīs preču īpašības.

               (5)

               Varētu rasties tarifu klasifikācijas problēmas, klasificējot citus pārtikas izstrādājumus, kas izgatavoti no 15. nodaļā minētajiem produktiem ar līdzīgu sastāvu un mērķi kā minētā Tiesas sprieduma aplūkotie produkti un satur nomērītu devu, un ir kapsulās, tabletēs, pastilās vai graudiņos.

               (6)

               Harmonizētās sistēmas skaidrojumos attiecībā uz pozīciju 2106 ir norādīts, ka minētajā pozīcijā ir ietverti izstrādājumi, ko bieži dēvē par “uztura bagātinātājiem” un kam pievienoti vitamīni un reizēm arī ļoti maza dzelzs savienojumu deva, un kas tiek piedāvāti iepakojumos, uz kuriem norādīts, ka tie domāti vispārējai veselības vai labsajūtas uzturēšanai.

               (7)

               Uztura bagātinātāji, kas izgatavoti no 15. nodaļā iekļautajiem produktiem, kas fasēti nomērītās devās, piemēram, kapsulās, tabletēs, pastilās un graudiņos, nav iekļauti šajā nodaļā, jo to īpašais fasēšanas veids liecina par to uztura bagātinātāja funkciju. Uztura bagātinātāji ir ļoti īpaša veida pārtikas izstrādājumi, kas minēti tikai harmonizētās sistēmas skaidrojumos pozīcijai 2106 un parasti tiek fasēti nomērītās devās. Tādējādi pārtikas izstrādājumi, ko paredzēts izmantot kā uztura bagātinātājus un kas fasēti nomērītās devās un izgatavoti no 15. nodaļā iekļautajiem produktiem neatbilst nevienas šīs nodaļas pozīcijas prasībām, un tie ir jāklasificē pozīcijā 2106.

               (8)

               Lai nodrošinātu juridisko noteiktību, kombinētās nomenklatūras noteikumiem būtu jāatspoguļo iepriekš minētā judikatūra. Tas ir daļēji panākts, pievienojot ar Komisijas Īstenošanas regulu (ES) Nr. 698/2013 (3) 5. papildu piezīmi 21. nodaļā un ar Komisijas Īstenošanas regulu (ES) 2017/1343 (4) 4. papildu piezīmi 19. nodaļā. Lai nodrošinātu konsekvenci un vienveidību ar šiem iepriekšējiem pasākumiem, atbilstoša papildu piezīme būtu jāpievieno arī 15. nodaļā.

               (9)

               Tāpēc, lai nodrošinātu kombinētās nomenklatūras otrās daļas 15. nodaļas vienveidīgu interpretāciju visā Savienībā, tajā būtu jāpievieno jauna papildu piezīme.

               (10)

               Tādēļ Regula (EEK) Nr. 2658/87 būtu attiecīgi jāgroza.

               (11)

               Šajā regulā paredzētie pasākumi ir saskaņā ar Muitas kodeksa komitejas atzinumu,

         IR PIEŅĒMUSI ŠO REGULU.
   1. pants
   Regulas (EEK) Nr. 2658/87 I pielikumā iekļautās kombinētās nomenklatūras otrās daļas 15. nodaļai pievieno šādu 5. papildu piezīmi:

                  “5.

                  Pārtikas izstrādājumi, kas izgatavoti no 15. nodaļā minētajiem produktiem, kas fasēti nomērītās devās, piemēram, kapsulās, tabletēs, pastilās un graudiņos, un ko paredzēts izmantot kā uztura bagātinātājus, šajā nodaļā neietilpst. Uztura bagātinātāja pamatīpašības nosaka ne tikai tā sastāvdaļas, bet arī tā īpašais fasēšanas veids, kas atklāj uztura bagātinātāja funkciju, jo ar to nosaka devu, uzsūkšanās veidu un vietu, kur tam paredzēts iedarboties. Tādi pārtikas izstrādājumi ir jāklasificē pozīcijā 2106, ja vien tie nav norādīti vai iekļauti citur.”

   2. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.

      Šī regula uzliek saistības kopumā un ir tieši piemērojama visās dalībvalstīs.
      Briselē, 2018. gada 26. martā

            Komisijas vārdā –

            priekšsēdētājs

         Jean-Claude JUNCKER

      (1)  OV L 256, 7.9.1987., 1. lpp.

      (2)  2009. gada 17. decembra spriedums lietā Swiss Caps AG, no C-410/08 līdz C-412/08, ECLI:EU:C:2009:794.

      (3)  Komisijas 2013. gada 19. jūlija Īstenošanas regula (ES) Nr. 698/2013, ar ko groza I pielikumu Padomes Regulai (EEK) Nr. 2658/87 par tarifu un statistikas nomenklatūru un kopējo muitas tarifu (OV L 198, 23.7.2013., 35. lpp.).

      (4)  Komisijas 2017. gada 18. jūlija Īstenošanas regula (ES) 2017/1343, ar ko groza I pielikumu Padomes Regulā (EEK) Nr. 2658/87 par tarifu un statistikas nomenklatūru un kopējo muitas tarifu (OV L 186, 19.7.2017., 1. lpp.).